หุ้นไทยส่อเค้าพักสร้างฐาน
ตลาดหุ้นไทยเริ่มชะลอตัว หลังดีดยาวกว่า 13% แต่ไม่อาจยืนเหนือแนวต้าน 1,400 จุด
22 มี.ค. 2559

โดย...พิชัย เลิศสุพงศ์กิจ
ตลาดหุ้นไทยเริ่มชะลอตัว หลังดีดยาวกว่า 13% แต่ไม่อาจยืนเหนือแนวต้าน 1,400 จุด
ก่อนหน้านี้ ธนาคารกลางสำคัญนำโดยธนาคารกลางยุโรป (อีซีบี) ธนาคารกลางญี่ปุ่น (บีโอเจ) และจีน ได้ออกมาตรการกระตุ้นเศรษฐกิจเพิ่มเติม
ด้านธนาคารกลางสหรัฐ (เฟด) ส่งสัญญาณชะลอการปรับขึ้นอัตราดอกเบี้ยเหลือ 2 ครั้งในปีนี้ จาก 4 ครั้ง ความคืบหน้าในการเจรจาคุมปริมาณการผลิตน้ำมันระหว่างประเทศผู้ผลิตน้ำมันรายใหญ่และความเสี่ยงที่ลดลงของเศรษฐกิจโลก ได้ช่วยหนุนราคาน้ำมันดิบดีดยาวราว 50% จากจุดต่ำสุดมาที่ 41 เหรียญสหรัฐ/บาร์เรล
การฟื้นตัวของราคาน้ำมันได้ช่วยหนุนหุ้นกลุ่มพลังงานทั่วโลกและช่วยลดความเสี่ยงต่อระบบการเงินโลกอีกด้วย กระแสข่าวเชิงบวกข้างต้นกระตุ้นให้เงินทุนไหลเข้าสินทรัพย์เสี่ยงตลอดช่วง 5 สัปดาห์ที่ผ่านมา และเริ่มชะลอในสัปดาห์ที่ผ่านมาท่ามกลางความสงสัยถึงประสิทธิผลของนโยบายอัตราดอกเบี้ยติดลบ รวมถึงมาตรการผ่อนคลายเชิงปริมาณ (คิวอี)
ขณะที่การฟื้นตัวของเศรษฐกิจไทยและโลกยังคงเป็นไปอย่างเชื่องช้าและเปราะบาง หลังดีดยาว ดัชนีหุ้นไทยมาปิดอยู่ที่ 1,382 จุด ดันค่าสัดส่วนราคาต่อกำไร (พี/อี) หุ้นไทยที่ใช้กำไรปี 2558 ขึ้นมาอยู่ที่ 20.28 เท่า แม้ใช้ประมาณกำไรปี 2559 ค่าพี/อีก็ยังอยู่ที่ 15.7 เท่า ไม่ถือว่าถูกเมื่อเทียบกับกำไรปกติที่คาดว่าจะทรงตัวจากปี 2558
ในทางปัจจัยพื้นฐานประเมินดัชนีหุ้นปีนี้ไว้ที่ 1,450 จุด จึงเหลือโอกาสทำกำไรไม่มาก น่าสังเกตว่า หุ้นกลุ่มหลักๆ เริ่ม “อืด” จากจุดต่ำสุดรอบนี้ หุ้นกลุ่มพลังงานเด้งยาวถึง 25% นำโดย PTTEP (+64%) และ PTT (+42%) ดันค่าพี/อีปี 2559 ขึ้นมาที่ 12 เท่าต้นๆ แล้วนำหน้าปัจจัยพื้นฐานไปแล้ว จึงมีโอกาสน้อยที่หุ้นพลังงานจะช่วยดันตลาดขึ้นต่อยาวๆ
ด้านหุ้นกลุ่มธนาคารดีดยาว 19% ในช่วงเดียวกัน ดันค่าพี/อีปี 2559 มาอยู่ที่ 10 เท่า ท่ามกลางภาวะเศรษฐกิจที่ฟื้นตัวล่าช้า กำลังซื้อรากหญ้าแผ่ว เพราะได้รับผลกระทบจากราคาพืชผลตกต่ำและภัยแล้ง นักลงทุนส่วนหนึ่งกลับไปกังวลปัญหา NPL โดยเฉพาะในกลุ่ม SME จึงมีโอกาสน้อยเช่นกันที่หุ้นธนาคารจะช่วย ดันตลาดหุ้นต่อจากจุดนี้
ด้านหุ้นมือถือวิ่งขึ้นมายาวเช่นกัน หลังคลายวิตกผลกระทบจากผู้เล่นรายที่ 4 จันทร์นี้คงได้ทราบอย่างเป็นทางการว่า JAS จะจ่ายค่าใบอนุญาตคลื่น 900 พร้อมวางแบงก์การันตีทัน 16.30 น. หรือไม่ หาก “ไม่” ก็เป็นไปตามที่คนส่วนใหญ่คาด ราคาหุ้นมือถือมีโอกาสวิ่งกลับไปใกล้ราคาก่อนการประมูลคลื่น 900 ซึ่งก็เหลือโอกาสทำกำไรจากจุดนี้ไม่มาก พึงตระหนักว่า ADVANC มีค่าใช้จ่ายทางการตลาดไปแล้วจากการเร่งแจกมือถือฟรีให้ลูกค้า 2จี หลังพลาดประมูลรอบที่ผ่านมา ส่วน DTAC ยังเผชิญความไม่แน่นอน เนื่องจากมีคลื่นความถี่ในระบบใบอนุญาตน้อยกว่าคู่แข่ง ขณะที่สัมปทานเดิมเหลือไม่ถึง 3 ปี
เมื่อหุ้นกลุ่มหลักๆ เริ่มอืดขณะที่ไม่มีหุ้นกลุ่มใหม่โดดเด่นขึ้นมาทดแทนตลาดจะแกว่งออกข้างในกรอบกว้างๆ โดยมีแนวรับแถว 1,370 และ 1,347 จุด รอปัจจัยกระตุ้นตลาดใหม่ๆ ซึ่งอาจจะเป็นความคืบหน้าการลงทุนโครงสร้างพื้นฐานที่ล่าช้ามานานผลการเจรจาระหว่างประเทศผู้ผลิตน้ำมันรายใหญ่ในวันที่ 17 เม.ย.
 การพักฐานรอบนี้จะไม่ลึกก็เนื่องจากสภาพคล่องทางการเงินยังคงอยู่ในระดับสูงและยังมีโอกาสที่เงินทุนจะไหลเข้าเพิ่มเติม อันเป็นผลพวงจากการทำคิวอีต่อเนื่องของยุโรปและญี่ปุ่น
นอกจากนั้น บจ.ในตลาดหุ้นไทยได้ประกาศจ่ายปันผลจากผลประกอบการปี 2558 สูงเป็นประวัติการณ์ถึง 3.8 แสนล้านบาท เฉพาะที่จะจ่ายในช่วงเดือน มี.ค.-สิ้นเดือน พ.ค.นี้ ไม่น่าจะต่ำกว่า 2 แสนล้านบาท เงินส่วนหนึ่งคงถูกจัดสรรกลับเข้ามาซื้อหุ้นอีก
สรุปว่าการขึ้นรอบที่ผ่านมาหนุนโดยสภาพคล่องล้น ขณะที่ปัจจัยพื้นฐานยังฟื้นล่าช้า จึงแนะทยอยแบ่งขาย ช่วงที่หุ้นวิ่งเข้าหาแนวต้านใหญ่ๆ แล้วค่อยหาจังหวะซื้อคืนช่วงย่อตัว